b"\n_START_ARTICLE_\nPeugeot\n_START_SECTION_\nHistorie\n_START_PARAGRAPH_\nFamilieforretningen forud for den nuv\xc3\xa6rende Peugeotvirksomhed blev etableret i 1810 og den fremstillede kaffekv\xc3\xa6rne og cykler. Den 20. november 1858 ans\xc3\xb8gte Emile Peugeot om l\xc3\xb8ve-varem\xc3\xa6rket. Armand Peugeot byggede koncernens f\xc3\xb8rste bil, en up\xc3\xa5lidelig damptrehjuler, i samarbejde med Leon Serpollet i 1889; den blev i 1890 efterfulgt af en bil med forbr\xc3\xa6ndingsmotor, en Panhard-Daimler-motor. Grundet familiestridigheder grundlagde Armand Peugeot i 1896 Soci\xc3\xa9t\xc3\xa9 des Automobiles Peugeot. Peugeotvirksomheden og familien er oprindeligt fra Sochaux. Peugeot driver fortsat en stor fabrik og Mus\xc3\xa9e de l'Aventure Peugeot der. Peugeot er ogs\xc3\xa5 sponsor for FC Sochaux, som er grundlagt i 1928 af et familiemedlem fra Peugeotfamilien._NEWLINE_I 1913 producerede Peugeot halvdelen af alle biler i Frankrig. I 1952 rullede bil nummer 1 million af samleb\xc3\xa5ndet._NEWLINE_I 1976 fusionerede Peugeot og Citro\xc3\xabn. Peugeot overtog 90% af aktiekapitalen i Citro\xc3\xabn. Det nye selskab fik navnet PSA Peugeot Citro\xc3\xabn."